**Idrætshistorie i Nørup Sogn**

**indtil oprettelsen af Firehøje IF i 1978**

Længe før stiftelsen af Firehøje IF - ja helt tilbage til begyndelsen af 1900-tallet - var der et livligt forenings- og idrætsliv i Nørup Sogn primært med forsamlingshusene som det praktiske omdrejningpunkt for aktiviteterne. Ikke mindst var borgernes interesse for at dyrke gymnastik og folkedans dengang meget stor.

**Nørup Idrætsforening stiftet i 1937**

Den 2. marts 1937 blev Nørup Idrætsforening stiftet som en sammenslutning af Nørup Gymnastikforening - der var oprettet så tidligt som i 1906 - og en ungdomsforening. Nørup Idrætsforening fortsatte i 30 år indtil oprettelsen af Nørup Ungdoms-, Gymnastik- og Idrætsforening dog med den lille ændring undervejs, at foreningen i tidsrummet fra den 20. juni 1953 til den 25. marts 1957 hed Nørup Fremad.

**De små foreninger fortsatte**

Selv om Nørup Idrætsforening samlede flere af sognets idrætsaktiviteter, fortsatte flere små idrætsforeninger dog i en årrække som selvstændige foreninger. Det gjaldt bl.a. Lihmskov Idrætsforening, der i 1950 ved en udstykning fik et areal stillet til rådighed for sportsaktiviteter. Også i Gammelby fortsatte Gammelby Skytte- og Gymnastikforening, der i overensstemmelse med foreningens vedtægter havde til formål ”*at opøve i al sund idræt samt ved tale og sang, at bringe ungdommen i forbindelse med alt, hvad der kan føre til et sundt og virksomt dansk ungdomsliv*”.

**Beskedne træningsvilkår**

Både lokaler og redskaber til udøvelse af sportsaktiviteter i forsamlingshusene var med nutidens målestok meget beskedne. I Nørup Forsamlingshus, der lå på Billundvej 20 i Ny Nørup, måtte man således til træning og gymnastikopvisninger tage tilløb inde fra redskabsrummet for at få fart nok på til at slå flik-flak og spring over buk inde i selve salen. Fodbold og håndbold, der dengang begge udelukkende var udendørs sportsgrene, fandt sted i Ny Nørup på sportspladsen, der lå der, hvor sognegården og skolen nu ligger. Der var ingen omklædningsfaciliteter i forsamlingshuset, så omklædningen måtte klares hjemmefra. I 1957 blev der indgået en overenskomst mellem Nørup Idrætsforening og Nørup Sogneråd om, at sognekommunen skulle overtage sportspladsen og betale idrætsforeningens gæld på 9.000. kr. Kommunen skulle drive og vedligeholde pladsen, således at idrætsforeningen vedlagsfrit kunne benytte denne. I aftalen blev der tilføjet en passus om, at kommunen skulle stille en lignende sportsplads til rådighed i Ny Nørup, hvis det skulle vise sig, at området skulle bruges til et andet formål. Det blev som bekendt aktuelt i forbindelse med bygningen af sognegården og centralskolen i begyndelsen af 1960’erne.

**NUGI stiftet i 1967**

Nørup Ungdoms-, Gymnastik- og Idrætsforening – NUGI - blev stiftet den 4. april 1967 som en sammenslutning af de tre gamle foreninger Nørup Ungdomsforening, Nørup Idrætsforening og Nørup Gymnastikforening. Sidstnævnte forening var ellers allerede i 1937 blevet en del af Nørup Idrætsforening, men er tilsyneladende på et senere tidspunkt igen blevet udskilt som en selvstændig forening. Ifølge vedtægterne for NUGI kunne enhver, der var godkendt af bestyrelsen, optages uanset den pågældendes alder. Dog skulle der i forbindelse med deltagelse i turneringer søges dispensation for medlemmer, der enten var udensogns beboere eller udlændinge.

NUGI holdt konstituerende møde, eller som man dengang kaldte det, et styrelsesmøde, den 13. april 1967 i Sognegården i Ny Nørup. På mødet blev den tidligere formand for Nørup Idrætsforening valgt som foreningens første formand, og der blev oprettet et ungdomsudvalg, et gymnastikudvalg og et idrætsudvalg.

For at kunne drive sportsaktiviteterne under idrætsudvalget blev der valgt håndboldledere for piger, dvs. for børn og juniorer, og på herresiden valgtes ledere for henholdsvis drenge, karle og voksne.

Tilsvarende blev der valgt fodboldledere til drenge, ynglinge, voksne og oldboys, men der var altså i 1967 ikke tale om egentlige pige- eller damefodboldhold. Foruden ledere til at forestå afvikling af atletik og badminton blev der også valgt en ansvarlig til at forestå banekridtningen.

Hvert af de tre udvalg udpegede tillige en repræsentant til NUGI’s festudvalg.

Nørup Ungdoms-, Gymnastik- og Idrætsforening fortsatte stort set med denne struktur frem til stiftelsen af Firehøje Idrætsforening i 1978.

Skrevet af Peter Egholm, Nørup

2015